NBA 1961-62

H αγωνιστική περίοδος 1961-62 ήταν η 16η στην ιστορία του NBA. Στο πρωτάθλημα έλαβαν μέρος 9 ομάδες και έδωσαν 80 παιχνίδια η κάθε μία στα πλαίσια της κανονικής περιόδου. Ακολούθησαν τα πλέι-οφ, όπου οι Μπόστον Σέλτικς κέρδισαν τους Λος Άντζελες Λέικερς με 4-3 νίκες στους τελικούς και κατέκτησαν τον τίτλο.

Αυτό ήταν το τέταρτο συνεχόμενο και το πέμπτο συνολικά πρωτάθλημα στην ιστορία των Σέλτικς. Για να έρθει αυτός ο τίτλος, χρειάστηκε η παράταση στο δραματικό έβδομο παιχνίδι των τελικών, καθώς ο Φρανκ Σέλβι αστόχησε στο τελευταίο σουτ της κανονικής διάρκειας του αγώνα που θα έδινε το πρωτάθλημα στους Λέικερς, ενώ ο Μπιλ Ράσελ μάζεψε συνολικά 40 ριμπάουντ. Ήταν η δεύτερη φορά που οι δύο ομάδες αναμετρήθηκαν σε τελική σειρά (το 1959 κέρδισαν και πάλι οι Σέλτικς) και η πρώτη από τότε που οι Λέικερς μετακόμισαν στο Λος Άντζελες.

Αξιοσημείωτα γεγονότα 
 Οι Σικάγο Πάκερς δήλωσαν συμμετοχή στο πρωτάθλημα ανεβάζοντας τον αριθμό των ομάδων σε 9.
 Ο αριθμός αγώνων των ομάδων αυξήθηκε από 79 σε 80.
 Ο Γουόλτ Μπέλαμι του πανεπιστημίου της Ιντιάνα επιλέχθηκε στο νούμερο 1 του Ντραφτ από τους Σικάγο Πάκερς.
 Το All-Star Game της σεζόν έλαβε χώρα την Τρίτη 16 Ιανουαρίου 1962 στο Σαιντ Λούις του Μιζούρι, όπου η Δύση επικράτησε της Ανατολής με 150-130. Ο Μπομπ Πέτιτ των Σαιντ Λούις Χοκς έλαβε το βραβείο του πολυτιμότερου παίκτη.
 Στις 2 Μαρτίου 1962, στο εντός έδρας παιχνίδι των Φιλαδέλφεια Ουόριορς ενάντια στους Νιου Γιορκ Νικς (169-147 το τελικό σκορ), ο Ουίλτ Τσάμπερλεϊν έγραψε ιστορία πετυχαίνοντας 100 πόντους (ρεκόρ σκοραρίσματος στην ιστορία του πρωταθλήματος), εκ των οποίων οι 59 στο δεύτερο ημίχρονο (ρεκόρ πόντων σε ένα ημίχρονο). Παραμένει μέχρι σήμερα η μεγαλύτερη ατομική επίδοση στο NBA και μία από τις μεγαλύτερες στην ιστορία του αθλητισμού. Μεταξύ άλλων, ο Τσάμπερλεϊν είχε επίσης πετύχει μέσα στη σεζόν 78 πόντους ενάντια στους Λέικερς και 73 ενάντια στους Πάκερς. Ως συνέπεια, ολοκλήρωσε τη σεζόν με ρεκόρ πόντων στο πρωτάθλημα (4.029 συνολικά - 50,4 ανά παιχνίδι), το οποίο παραμένει αξεπέραστο έως και σήμερα.
 Ο Όσκαρ Ρόμπερτσον έγινε ο πρώτος παίκτης στην ιστορία με μέσο όρο τριπλ-νταμπλ κατά τη διάρκεια της σεζόν (30,8 πόντοι, 11,4 ασίστ και 12,5 ριμπάουντ ανά παιχνίδι). Επόμενος παίκτης που το κατάφερε ήταν ο Ράσελ Γουέστμπρουκ τη σεζόν 2016-17.
 Οι Ουόριορς αγωνίστηκαν για τελευταία σεζόν με έδρα τη Φιλαδέλφεια της Πενσυλβάνια. Την επόμενη σεζόν μετακόμισαν στο Σαν Φρανσίσκο της Καλιφόρνια και μετονομάστηκαν σε Σαν Φρανσίσκο Ουόριορς. Το NBA επέστρεψε στη Φιλαδέλφεια το 1963 με τη μετακόμιση των Σίρακιουζ Νάσιοναλς και τη μετονομασία τους σε Φιλαδέλφεια 76ερς.
 Αυτή ήταν η τελευταία σεζόν από το 1954, που το τηλεοπτικό δίκτυο NBC μετέδιδε παιχνίδια του πρωταθλήματος. Από την επόμενη αγωνιστική περίοδο, τη μετάδοση ανέλαβε το SNI και αργότερα το ABC. Το NBC θα άρχιζε να μεταδίδει ξανά αγώνες από τη σεζόν 1990-91.

Κανονική περίοδος

Βαθμολογίες 

Δυτική κατηγορία

Ανατολική κατηγορία

Κορυφαίοι στατιστικών 

Σημ.: Μέχρι την αγωνιστική περίοδο 1969-70, οι κορυφαίοι σε πόντους, ριμπάουντ και ασίστ καθορίζονταν με βάση το σύνολο και όχι τον μέσο όρο.

Βραβεύσεις 
 Πολυτιμότερος παίκτης (MVP): Μπιλ Ράσελ (Μπόστον Σέλτικς)
 Rookie της χρονιάς: Γουόλτ Μπέλαμι (Σικάγο Πάκερς)

 Καλύτερη πεντάδα
 Μπομπ Πέτιτ (Σαιντ Λούις Χοκς)
 Έλτζιν Μπέιλορ (Λος Άντζελες Λέικερς)
 Όσκαρ Ρόμπερτσον (Σινσινάτι Ρόγιαλς)
 Τζέρι Ουέστ (Λος Άντζελες Λέικερς)
 Ουίλτ Τσάμπερλεϊν (Φιλαδέλφεια Ουόριορς)

 2η καλύτερη πεντάδα
 Ρίτσι Γκέριν (Νιου Γιορκ Νικς)
 Τομ Χάινσον (Μπόστον Σέλτικς)
 Μπομπ Κούζι (Μπόστον Σέλτικς)
 Τζακ Τουάιμαν (Σινσινάτι Ρόγιαλς)
 Μπιλ Ράσελ (Μπόστον Σέλτικς)

Πλέι-οφ

Παραπομπές

Εξωτερικοί σύνδεσμοι 
Αγωνιστική περίοδος 1961-62 στο NBA.com
Περίληψη αγωνιστικής περιόδου 1961-62 στο Basketball-Reference.com